b'\n_START_ARTICLE_\nIvan Kobal (duhovnik)\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo je kon\xc4\x8dal na Colu. S \xc5\xa1olanjem je nadaljeval na Zavodu svetega Stanislava v \xc5\xa0entvidu pri Ljubljani (1922-1929), zadnje leto gimnazije pa je obiskoval v Kopru, kjer je leta 1930 tudi maturiral. Bogoslovje je \xc5\xa1tudiral v Gorici in bil 20. aprila 1935 posve\xc4\x8den v ma\xc5\xa1nika. Od 16. maja 1935 do 18. maja 1966 je bil \xc5\xbeupnik na \xc4\x8crnem Vrhu nad Idrijo, kjer je 1. septembra 1944 nemo\xc4\x8den gledal napad partizanov na \xc4\x8crni Vrh, ru\xc5\xa1enje ve\xc4\x8djega dela vasi, po\xc5\xbeig \xc5\xbeupnijske cerkve in pomor ve\xc4\x8d deset nedol\xc5\xbenih ljudi. \xc5\xbde med vojno in prva leta po njej so komunisti\xc4\x8dne oblasti na vse na\xc4\x8dine ovirale njegovo delo. Zaradi trdne obrambe kr\xc5\xa1\xc4\x8danskih na\xc4\x8del, posebej zaradi spovedne mol\xc4\x8de\xc4\x8dnosti je bil dvakrat zaprt (od 8. junija do 8. septembra 1956 v Solkanu in Ljubljani) in na prisilnem delu (od 3. januarja do _NEWLINE_3. novembra 1959 v Mariboru). Nato je vse mo\xc4\x8di posvetil duhovni obnovi svoje \xc5\xbeupnije. \xc5\xa0tirim fantom  je pomagal, da so postali \xc5\xbeupniki, petim dekletom pa do redovni\xc5\xa1kega poklica._NEWLINE_Veliko je storil tudi za misijone z delom v Med\xc5\xa1kofijskem misijonskem svetu. Ve\xc4\x8dletno skrb in napore pa je usmeril tudi v obnovo in pozidavo med vojno po\xc5\xbegane cerkve sv. Jo\xc5\xa1ta. To mu je ob pomo\xc4\x8di faranov  tudi uspelo. V priznanje zaslug za Cerkev je bil leta 1965 imenovan za monsinjorja. Novo delovno podro\xc4\x8dje se mu je odprlo, ko ga je \xc5\xa1kof Janez Jenko 18. avgusta 1966 imenoval za \xc5\xa1kofijskega kanclerja v Kopru. Leta 1974 je postal pape\xc5\xa1ki hi\xc5\xa1ni prelat. Zaradi nara\xc5\xa1\xc4\x8dajo\xc4\x8de ateroskleroze je bil leta 1987 upokojen. Nekaj \xc4\x8das je bival \xc5\xa1e v Kopru, od srede februarja 1989 do smrti pa v bolni\xc5\xa1nici v Idriji._NEWLINE_Zanimivost: V \xc4\x8crnem vrhu ga je 1966 nasledil \xc5\xbeupnik z enakim imenom in priimkom, Ivan Kobal iz Mosta na So\xc4\x8di, od Sv. Lucije ob So\xc4\x8di, kot je pisal sam. To dejstvo lahko povzro\xc4\x8da nekaj zmede v kroniki dogajanja.'